
  ΕΛΛΗΝΙΚΗ ΔΗΜΟΚΡΑΤΙΑ                                                                                                
  ΝΟΜΟΣ ΛΕΥΚΑΔΑΣ







ΑΝΑΡΤΗΤΕΑ ΣΤΟ ΔΙΑΔΙΚΤΥΟ
  ΔΗΜΟΣ ΛΕΥΚΑΔΑΣ

   
ΑΠΟΣΠΑΣΜΑ

Από το πρακτικό της αρ.  10ης/24 Συνεδρίασης 
ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΛΕΥΚΑΔΑΣ

ΑΡ.ΑΠΟΦ. 70/2024
Στη Λευκάδα σήμερα στις 26 του μηνός Μαρτίου, του έτους 2024, ημέρα Τρίτη και ώρα 15:30 ήρθε σε  δημόσια, δια ζώσης, τακτική συνεδρίαση το Δημοτικό Συμβούλιο Λευκάδας, σύμφωνα με τις δ/ξεις του άρθρου 67 του Ν.3852/10, όπως αντικαταστάθηκαν με αυτές του άρθρου 6 του Ν.5056/23 και την υπ΄ αριθ. 1237/94548/06.11.2023 εγκύκλιο του Υπ. Εσωτερικών, ύστερα από την με αρ. πρωτ. 5779/19.3.2024 πρόσκληση του Προέδρου του, η οποία επιδόθηκε και δημοσιεύθηκε νόμιμα.
                        ΠΑΡΟΝΤΕΣ                                                                      ΑΠΟΝΤΕΣ

	Σκλαβενίτης Ευστάθιος (Πρόεδρος)

	Γιαννιώτης Παναγιώτης 

	Καραγιάννης Αθανάσιος

	Γιαννούτσος Χαράλαμπος 

	Κάτσενου Θεοδώρα
	4
	(οι οποίοι ήταν απόντες 

	Βεργίνης Σπυρίδων 
	5
	 αν και κλήθηκαν νόμιμα)

	Βερροιώτης Ευάγγελος 
	26
	

	27

Ο Δήμαρχος Δρ. Ξενοφών Ν. Βεργίνης, προσκλήθηκε και παρίσταται στη συνεδρίαση.

Στη συνεδρίαση παρευρίσκεται και ο Νικόλαος Ζαβιτσάνος, υπάλληλος του Δήμου, για την τήρηση των πρακτικών.

Αφού διαπιστώθηκε νόμιμη απαρτία, δηλαδή σε σύνολο είκοσι εννέα (29) μελών βρέθηκαν παρόντα είκοσι επτά (27)  μέλη, ο Πρόεδρος κήρυξε την έναρξη της Συνεδρίασης.

ΠΑΡΑΤΗΡΗΣΕΙΣ:

Τέθηκε για συζήτηση ένα (1) θέμα Εκτός Ημερήσιας Διάταξης.

Ομόφωνα προτάχθηκαν και συζητήθηκαν μετά το 1ο θέμα της Η.Δ. τα θέματα 10ο  και 11ο  της Η.Δ.

Ο Δ.Σ. Μπελεγρίνος Σπυρίδων, αποχώρησε κατά την συζήτηση του 10ου θέματος της Η.Δ. το οποίο προτάχθηκε και συζητήθηκε μετά το 1ο θέμα της Η.Δ.

Οι Δ.Σ. Βερροιώτης Ευάγγελος και  Βεροιώτης Αλέξανδρος, αποχώρησαν πριν την ψηφοφορία του 11ου θέματος της Η.Δ. το οποίο προτάχθηκε και συζητήθηκε μετά το 10ο θέμα της Η.Δ.

Οι Δ.Σ. Γαντζίας Ιωάννης, Θερμός Ευάγγελος και Μπακογιώργος Χρήστος, αποχώρησαν πριν την συζήτηση του 2ου  θέματος της Η.Δ. 

Οι Δ.Σ. Αραβανή Χριστίνα, Τσιρογιάννης Γεώργιος και Λύγδας Σπυρίδων, αποχώρησαν πριν την συζήτηση του 3ου  θέματος της Η.Δ. 

Ο Δ.Σ. Αργυρός Νικόλαος, αποχώρησε πριν την συζήτηση του 8ου  θέματος της Η.Δ. 

Ο Δ.Σ. Σέρβος Κωνσταντίνος , αποχώρησε πριν την συζήτηση του 9ου  θέματος της Η.Δ. 

ΘΕΜΑ  11ο: Απόφαση ∆.Σ. για ανακήρυξη της Αυτού Θειοτάτης Παναγιότητος Οικουμενικού Πατριάρχη κ.κ. Βαρθολομαίου σε επίτιμο δημότη Λευκάδας.

                                                        Εισηγητής: Δρ. Ξενοφών Ν. Βεργίνης,  Δήμαρχος
Ο Πρόεδρος του Δημ. Συμβουλίου κ. Ευστάθιος Σκλαβενίτης, έδωσε τον λόγο στον Δήμαρχο Δρ. Ξενοφώντα Ν. Βεργίνη, ο οποίος εισηγούμενος το θέμα, έθεσε υπόψη των μελών του Δημ. Συμβουλίου τα εξής:
«Αγαπητές  και αγαπητοί  Συνάδελφοι, 


Στη σημερινή συνεδρίαση του Δημοτικού  Συμβουλίου, καταθέτω προς ψήφιση πρόταση  για την  ανακήρυξη, σε  Επίτιμο  Δημότη Δήμου Λευκάδας  Της  Αυτού  Θειοτάτης  Παναγιότητας του  Αρχιεπισκόπου  Κωνσταντινοπόλεως  Νέας Ρώμης και Οικομενικού Πατριάρχη  κ.κ. ΒΑΡΘΟΛΟΜΑΙΟΥ, που θα πραγματοποιηθεί  την Τρίτη 25η  Ιουνίου 2024. Η πρόταση αυτή  αποτελεί  έκφραση ταπεινής αγάπης, σεβασμού και τιμής προς τον σεπτό  Ιεράρχη, Προκαθήμενο της Ορθοδοξίας μας.


Η επίσκεψη  της Αυτού Θειοτάτης Παναγιότητας  Οικομενικού Πατριάρχη  πραγματοποιείται  στο Νομό μας στο διάστημα 23-27 Ιουνίου 2024. Αποτελεί  ύψιστη τιμή για τη Λευκάδα και τους Δημότες της η  ανταπόκριση του κ.κ Βαρθολομαίου  στην πρόσκλησή μας  να επισκεφθεί το τόπο μας, με  την ευκαιρία  της εορτής της Πολιούχου κα προστάτιδας Παναγίας Πεφανερωμένης.


 Οι δημότες της Λευκάδας και όλοι οι τοπικοί  άρχοντες βρισκόμαστε προ  ενός σπάνιου και ιστορικού , για τη ζωή του  καθενός μας δεδομένου. Καλούμαστε να υποδεχθούμε και φιλοξενήσουμε- κατά τρόπο αντάξιο της υψηλής προσωπικότητας και του λειτουργήματος Του,  τον μακροβιότερο Οικουμενικό Πατριάρχη  και Αρχηγό της Πίστεως  μας, από την εποχή του πρώτου  Επισκόπου Κωνσταντινοπόλεως, του  «Στάχυ  του Αποστόλου» (38-54 μ.Χ), που  διαδέχθηκε τον ιδρυτή  της Κωνσταντινοπόλεως , Απόστολο  Ανδρέα.


 Ο Παναγιώτατος  εξελέγη  Οικουμενικός Πατριάρχης  στις  22/10/1991 και ήδη,  με πλήρη υγεία και καθημερινή δραστηριότητα, διανύει  το 33ο έτος  της Πατριαρχίας του,  ασκώντας με επιτυχία , τα ποιμενικά  καθήκοντα του Οικουμενικού  Θρόνου. 


Παράλληλα, ασχολείται  απολύτως  σοβαρά και  συνειδητοποιημένα με την προστασία  και  αποκατάσταση  του Παγκόσμιου  Περιβάλλοντος που εκδηλώνεται  με πολλές, ανωτάτου και διεθνούς  επιπέδου, εκδηλώσεις και πρωτοβουλίες, που τον έχουν αναδείξει  ως τον  κορυφαίο  Οικουμενικό Παράγοντα που εκφράζει την  αγωνία όλων των ανθρώπων, ανεξαρτήτως θρησκείας, σε όλα τα μήκη  και τα πλάτη της γης, για τη σωτηρία και  επαναρτίωση  του Θεοδότου πλανήτη μας.


Ο Παναγιώτατος  για πολλά έτη είναι ο εγγυητής της Ενότητας της Ορθοδόξου Εκκλησίας και έχει  συναντηθεί , κατ’ επανάληψη, με  τους  Προκαθήμενους των Ορθοδόξων  Εκκλησιών. Ιστορική παραμένει η  συνάντησή του  η « Αγία και Μεγάλη  Σύνοδος της Ορθοδόξου Εκκλησίας» που  έλαβε  χώρα  στην Κρήτη το 2016, μετά από προετοιμασία σχεδόν  ενός αιώνα. Οι συνεχείς Του προσπάθειες  οδήγησαν  τελικά στην  ενίσχυση  του Ελληνορθοδόξου φρονήματος των  πιστών  που κορυφώθηκε  με την επανίδρυση της Εκκλησίας  της Αλβανίας το 1992, το Αυτοκέφαλο της Εκκλησίας της Τσεχίας  και Σλοβακίας  το 1998 όπως και  της Εκκλησίας της  Ουκρανίας το 2019.


Ο Οικουμενικός  Πατριάρχης  συνεχίζει  αθόρυβα  και σοβαρά  το διάλογο  με την  Ρωμαϊκή Εκκλησία και με τους εκπροσώπους  άλλων θρησκειών , όπως του Ισλάμ και του  Ιουδαϊσμού με στόχο  την κοινή στάση  των  θρησκευτικών δογμάτων, έναντι  των σύγχρονων διεθνών προβλημάτων. Είναι δε προφανές, ότι  ο διορθόδοξος  διάλογος  διεξάγεται  με όρους δημοκρατικής αντίληψης σε ό,τι αφορά τη διαχείριση των εκκλησιαστικών θεμάτων,  χωρίς να αλλοιώνεται η Ορθόδοξη εκκλησιαστική  δεοντολογία και το  θρησκευτικό  φρόνημα.


Στο πλαίσιο αυτό ο κ.κ.  Βαρθολομαίος συναντάται στο Βατικανό το 1995 με τον Πάππα Ιωάννη Παύλο Β’, το 2006 υποδέχεται  στο Φανάρι τον Πάπα Βενέδικτο ΙΣΤ’, το 2013 παρευρίσκεται στην ενθρόνιση του Πάπα Φραγκίσκου και το 2014 ο Πατριάρχης Βαρθολομαίος και ο Πάπας  Φραγκίσκος  επισκέφθηκαν  τα Ιεροσόλυμα  και προσευχήθηκαν στον Πανάγιο Τάφο , όπου  και συνυπέγραψαν  Κοινή  Διακήρυξη  για τη συνέχεια του διαλόγου  των δύο Εκκλησιών.


 Η πολυσχιδής δράση και προσφορά του  Οικουμενικού Πατριάρχη κ.κ. Βαρθολομαίου δεν εξαντλείται με τα όσα αναφέρθηκαν  ενδεικτικά.  Ο Αγώνας Του  για τον  άνθρωπο  και τα προβλήματα του  και για την  επικράτηση  ειρήνης στον κόσμο συνεχίζεται.


Επομένως, η αυτονόητη  ανακήρυξη Του ως Επίτιμου  Δημότη  Λευκάδος, πλην των άλλων  λόγων , έχει και  έναν επιπλέον σοβαρό λόγο για το μεγάλου  φυσικού κάλλους τουριστικό νησί μας, που έχει  και λαμπρή  παράδοση  στα Γράμματα και τις Τέχνες.


Την ανακήρυξη Του  αυτή προτείνω στο Συμβούλιό μας μαζί με τις άλλες  πρέπουσες τιμές στον Προκαθήμενο της Ορθοδόξου θρησκευτικής  μας πίστης, αλλά και του  Οικουμενικού  πλέον  αιτήματος της προστασίας και  επαναποκατάστασης  του περιβάλλοντος του πλανήτη μας, από την οποία το πανέμορφο νησί μας έχει  πολλά να ωφεληθεί  για τις επερχόμενες γενεές.»

Ο κ. Δρακονταειδής Κων/νος, στη συνέχεια είπε: Επειδή η θέση και η στάση της κεφαλής της Ορθόδοξης Εκκλησίας σε θέματα της ειρήνης και του περιβάλλοντος, είναι η σωστή, είμαστε θετικοί στην εισήγηση.

Ο κ. Βερροιώτης Ευάγγελος, είπε: Σεβόμενοι την πρόταση της Δημοτικής Αρχής και σεβόμενοι το θρησκευτικό συναίσθημα των πιστών θα ψηφίσουμε παρών. Στη συνέχεια αποχώρησαν από τη Συνεδρίαση.

Το Δ.Σ. αφού έλαβε υπόψη του τα ανωτέρω 
ΟΜΟΦΩΝΑ ΑΠΟΦΑΣΙΖΕΙ


Την ανακήρυξη, σε  Επίτιμο  Δημότη Δήμου Λευκάδας  Της  Αυτού  Θειοτάτης  Παναγιότητας του  Αρχιεπισκόπου  Κωνσταντινοπόλεως  Νέας Ρώμης και Οικομενικού Πατριάρχη  κ.κ. ΒΑΡΘΟΛΟΜΑΙΟΥ, που θα πραγματοποιηθεί  την Τρίτη 25η  Ιουνίου 2024.
  Η απόφαση αυτή πήρε αρ.70/2024.
    

     Ο ΠΡΟΕΔΡΟΣ



           Τα παρόντα μέλη

       
        ΕΥΣΤΑΘΙΟΣ ΣΚΛΑΒΕΝΙΤΗΣ

